Ucraine: domandât il dirit di autodeterminazion dai rutens
La Republiche de Carpazie rutene e je stade proclamade ai 25 di Otubar di un grup di delegâts rutens vuidâts dal religjôs ortodòs Dimitri Sydor. Cun chest at i rapresentants di cheste comunitât, che e vîf a cjaval tra Polonie, Slovachie e Ucraine, a sburtin par che la Ucraine ur ricognossi ai rutens il dirit di autodeterminazion. O sperìn tune division pacifiche tant che chê jenfri Cechie e Slovachie, al varès dite Sydor. I delegâts rutens a ricuardin che intal 1991, inte suaze de consulte su la indipendence de Ucraine, la maiorance de popolazion de Transcarpazie – la regjon là che a vivin i rutens – e veve votât par che il lôr teritori al deventàs une republiche autonome. I guviers ucrains, invezit, no dome no àn mai dât nissune forme di autonomie ae Transcarpazie, ma fin al 2007 no ricognossevin nancje la esistence di une minorance rutene. La azion politiche dai delegâts rutens e à discjadenât la fote di diviers partîts ucrains, in primis Nestre Ucraine e Svoboda, che a domandin di incriminâ i dirigjents dal congrès ruten. Daûr di cheste azion – a acusin i partîts ucrains – al è il Cremlin che al à chê di destabilizâ la Ucraine. La Transcarpazie e jere passade ae Union Sovietiche daspò de seconde vuere mondiâl. In dì di vuê, intal so teritori a vivaressin uns 800 mil rutens, intune cuntune significative minorance ongjarese.
Font: Món Divers, 30/10/08
fur_Latn fur_Latn cat_Latn